Дахагъэмрэ гуапагъэмрэ дунейр кърагъэлынущ
«Налшык насыпым и дамыгъэщ» зыфIаща, макъамэмрэ къафэмкIэ ещанэ дунейпсо зэпеуэр Налшык къалэм гъатхэпэм и 25-28-хэм щекIуэкIащ. Ар къызэригъэпэщащ Дунейпсо, Урысейпсо Арткомитетхэм я лIыкIуэу Кавказым щыIэм, Налшык къалэм и щIыпIэ администрацэм ЩэнхабзэмкIэ и управленэмрэ КъБР-м ЩэнхабзэмкIэ и фондымрэ и дэIэпыкъуэгъуу.
Зэпеуэм хэтащ Къэбэрдей-Балъкъэрым, Къэрэшей-Шэрджэсым, Адыгейм, Абхъазым, Куржым, Осетие Ипщэм, Осетие Ищхъэрэ — Аланием, Дагъыстэным, Ингушым, Краснодар, Ставрополь крайхэм, Москва, Санкт-Петербург къалэхэм щыщ уэрэджыIакIуэ гуп 50, къэфакIуэ гупи 110-рэ, лъэпкъ макъамэ Iэмэпсымэхэм я ансамбль 40.
КъызэгъэпэщакIуэ комитетым и унафэщI, Дунейпсо, Урысейпсо Арткомитетхэм я вице-президент, ТворчествэмкIэ академием и президент, академик Бейтыгъуэн Iэуес къыхигъэщащ зэпеуэр щекIуэкIа махуищым Налшык Урысей Ипщэмрэ СНГ-м и къэралхэмрэ я щэнхабзэ къалащхьэ зэрыхъуар.
«Урысейр и щэнхабзэ хъугъуэфIыгъуэхэмкIэ сыт щыгъуи цIэрыIуэу, абы иригушхуэу щытащ. Мыхьэнэшхуэ иIэщ а хъугъуэфIыгъуэхэр илъэс мин бжыгъэкIэ тхъумэжын зэрытхузэфIэкIам. Ноби ар къызэрыдэхъулIэм елъытащ Урысей къэралыгъуэм и быдагъэр, нэгъуэщIхэм дазэрефIэкIыр», — Урысей Федерацэм и Президент Путин Владимир и псалъэхэр къызэхуэсахэм ягу къигъэкIыжри, абыхэм Бейтыгъуэным щIигъужащ зи щэнхабзэкIэ зэхуэмыдэ лъэпкъ зэмылIэужьыгъуэхэр илъэс ещанэ хъуауэ Къэбэрдей-Балъкъэрым и къалащхьэ Налшык щызэзэхуэзышэс Дунейпсо, Урысейпсо Арткомитетхэм я лIыкIуэу Кавказым щыIэм апхуэдэ къалэн зэрызыхуигъэувыжыр.
ХьэщIэхэм я нэгу зыщрагъэужьащ Налшык къалэм и щIыпIэ дахэхэм, Гуэл ЩхъуантIэхэм, Шэджэм псыкъелъэхэм. Зэпеуэм хэтахэм жаIащ зэхыхьэм и фIыгъэкIэ Урысейм и налкъуту къалъытэхэм ящыщ Къэбэрдей-Балъкъэ-рым зыщаплъыхьыну Iэмал зэраIар, Налшык къалэм и щIыуэпсыр ягу зэрыдыхьар, иджыри я благъэхэмрэ ныбжьэгъухэмрэ я гъусэу къытрагъэзэжыну, щIыналъэм и тхыдэм, щэнхабзэм, хабзэхэм зыхагъэгъуэзэну зэрахъуэпсапIэр.
КъафэмкIэ, уэрэд жыIэнымкIэ, макъамэ Iэмэпсымэхэм еуэнымкIэ зэпеуэм хыхьэу дерсхэр ятащ. Апхуэдэу къафэхэр, зэныбжьэгъугъэм и пшыхьхэр къызэрагъэпэщащ. Налшык къалэм и Музыкэ театрым зэпеуэр концерткIэ щызэхуащIыжащ.
Зэхыхьэм и хьэщIэхэмрэ абы хэтхэмрэ КъБР-м и Парламентым и цIэкIэ фIэхъус ярихащ КъБР-м и Парламентым щэнхабзэмкIэ, печатымрэ цIыхубэ коммуникацэхэмкIэ и комитетым и унафэщI Пащты Борис. Абы ягу къигъэкIыжащ щIэблэр зэрылъытэу, Хэкур фIыуэ ялъагъуу, зым адрейм пщIэ хуащIу къэгъэхъуным теухуа мыпхуэдэ зэхыхьэхэм мыхьэнэшхуэ зэраIэр.
Зэпеуэм хэтахэм Налшык къалэм и щIыпIэ администрацэм и Iэтащхьэм и цIэкIэ хъуэхъукIэ захуигъэзащ икIи текIуахэм щIыхь тхылъхэр яритащ ЩэнхабзэмкIэ департаментым и унафэщI Токъуий Мадинэ.
Зэпеуэм хэта гупхэм я лIыкIуэхэм я унафэщIхэм я цIэкIэ къызэгъэпэщакIуэхэм фIыщIэ яхуищIащ уэрэд жыIэ-нымкIэ къэпщытакIуэ гупым и Iэтащхьэу щыта, Урысей лъэпкъхэм я Артиадэм и лауреат, Кавказ Ищхъэрэм ГъуазджэхэмкIэ и къэрал институтым Щэнхабзэмрэ гъуаз-джэмкIэ и колледжым и къудамэм и унафэщI, Къэбэрдей-Балъкъэр, Дагъыстэн республикэхэм щIыхь зиIэ я артисткэ, Музыкэ театрым и уэрэджыIакIуэ Даур Иринэ. Абы къыхигъэщащ зэпеуэм хэтахэм зэфIэкIышхуэ зэрабгъэдэлъыр.
КъафэмкIэ къэпщытакIуэ гупым и унафэщI, «Алан» къэрал академическэ къэфакIуэ ансамблым и балетмейстер, Осетие Ищхъэрэ — Алание Республикэм ГъуазджэхэмкIэ и колледжым, Гергиев Валерий и цIэр зезыхьэу щыIэ къафэмкIэ и къудамэм и унафэщI, Урысей лъэпкъ-хэм я Артиадэм и лауреат Тедеев Руслан фIыщIэ яхуи-щIащ гуапэу зэрырагъэблэгъам папщIэ икIи Кавказым щыпсэухэм къадэкIуэу, Урысейм и адрей щIыпIэхэм, хамэ къэралхэм щыщхэри Iуэхум илъэсищым къриубыдэу къызэрыхыхьар.
Илъэсищым и кIуэцIкIэ «Налшык насыпым и дамы- гъэщ» зэпеуэм зэхуишэсащ Армением, Алыджым, Тыркум, Монголием, Украинэм, Белоруссием, Абхъазым, Осетие Ипщэм, Кореем щыщхэр. Дунейпсо, Урысейпсо Арткомитетхэм «Дахагъэмрэ гуапагъэмрэ дунейр кърагъэлынущ» я къыхуеджэныгъэр псоми къызэдащтэну дыщыгугъынщ.
БЖЬЫХЬЭЛI Розэ.
